Z A P I S N I K
[bookmark: _GoBack]
s 24. sjednice Vijeća Gradske četvrti Sesvete, održane 29. travnja 2019., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4, soba 23/II, Sesvete.

Nazočni članovi Vijeća Gradske četvrti Sesvete:

Petar Bajan, Marija Baričević, Željko Blažinović, Antun Bošnjaković, Marko Brkić, Maja Buljubašić, Ivan Dokša, Marko Galić, Ivanka Gregoranić, Mira Halapa, Jurica Jug, Stjepan Kezerić, Damir Kostanjski, Vladimir Marić, Dražen Markota, Mladen Šturlić-Tupek, Nataša Vučkov, Zlata Trošelj. 

Opravdano odsutan: 
Boris Matoic

Nazočni radno:
- Darko Katuša - zastupnik Gradske skupštine s područja Gradske četvrti Sesvete
- Borko Samec - glavni i odgovorni urednik portala Sesvete Danas
- Stipe Jurić, Petar Vukelić – Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara predsjednik Vijeća Stjepan Kezerić,  pozdravlja nazočne članove Vijeća i radno nazočne, zahvaljuje na odazivu, konstatira da je prisutno 16 članova Vijeća, te da Vijeće može pravovaljano odlučivati. 
            Prije prihvaćanja dnevnog reda, predsjednik napominje da su članovi Vijeća primili zapisnik s 23. sjednice Vijeća te bi sukladno Poslovniku o radu Vijeća trebalo prihvatiti zapisnik ukoliko nema primjedbi na isti.
Kako primjedbi nije bilo, Vijeće je jednoglasno usvojilo zapisnik s 23. sjednice Vijeća Gradske četvrti Sesvete održane 8.3.2019.

/ Sjednici je u 17,06 pristupila Ivanka Gregoranić /

Predsjednik je potom iznio prijedlog dnevnog reda 24. sjednice Vijeća Gradske četvrti Sesvete te rekao kako je koordinator za izgradnju Branimirove ulice Ante Plazonić spriječen obvezama tako da pod točkom Razno neće biti izvješća koordinatora. Potom je predsjednik Stjepan Kezerić zamolio članove Vijeća, ako imaju kakve primjedbe ili prijedloge da ih iznesu, a kako istih nije bilo, Vijeće je jednoglasno usvojilo sljedeći


DNEVNI RED :

1. Prijedlog Zaključka o izmjeni Plana komunalnih aktivnosti Gradske četvrti Sesvete u 2019.
2. Prijedlog Zaključka o davanju podrške inicijativi i prijedlozima Vijeća Mjesnog odbora Vugrovec Donji i Vijeća Mjesnog odbora Đurđekovec za izmjene granica naselja Vugrovec Donji, Đurđekovec i Kućanec, Markovo Polje i Đurđekovec, te Markovo Polje i Vuger Selo te za objedinjavanje dosadašnjih zasebnih naselja Vugrovec Donji, Vuger Selo i Kućanec u naselje Vugrovec
3. Nacrt prijedloga Odluke o izradi izmjena i dopuna Detaljnog plana uređenja stambenog naselja na lokaciji Sopnica – Jelkovec – davanje mišljenja
4. Razno.

/ Prelazi se na rad po dnevnom redu /

Ad 1)

Stjepan Kezerić navodi da je svima dostavljen Prijedlog Zaključka o izmjeni Plana komunalnih aktivnosti Gradske četvrti Sesvete u 2019. te je otvorio raspravu.
Nataša Vučkov zamolila je objašnjenje o događajima koji su se prethodni tjedan dogodili u „maloj Bosni“, a o kojima je bilo govora u radio emisiji na Radio Sljemenu.
Stjepan Kezerić istaknuo je kako se već nekoliko godina u Programu građenja komunalne infrastrukture na području Grada Zagreba nalazi uređivanje Ulice Đure Sudete i Marije Jurić Zagorke. Kako se to duži niz godina prenosilo, stanovnici iz tih ulica su se pobunili te su kontaktirali Radio Sljeme i gradonačelnika Milana Bandića. Prije izgradnje prometnice potrebno je provesti plinofikaciju ulica, a radovi na istome počinju kroz dva tjedna. Stjepan Kezerić rekao je kako će se nakon plinofikacije ulice Marije Jurić Zagorke i Đure Sudete asfaltirati, a pretpostavljeni rok izvođenja je do srpnja 2019. godine.
Vladimir Marić kazao je kako mu je drago da će se asfaltirati te dvije ulice, upozorivši da je gradonačelnik rekao kako se umjetna trava na stadionu NK Sesveta neće raditi prije asfaltiranja tih dviju ulica. Upitao je tko će financirati radove na plinofikaciji Ulice Marije Jurić Zagorke i Ulice Đure Sudete. Stjepan Kezerić odgovorio je kako će Gradska plinara Zagreb d.o.o. financirati plinofikaciju tih ulica.
Kako nije bilo daljnjih primjedbi, Vijeće je većinom glasova, s 12 glasova „za“,  2 “protiv“  i 3 suzdržana donijelo

Zaključak 
o izmjeni Plana komunalnih aktivnosti Gradske četvrti Sesvete u 2019.
/ Zaključak se prilaže zapisniku sjednice /

Ad 2)

Stjepan Kezerić rekao je kako se od Vijeća Mjesnog odbora Vugrovec Donji i Vijeća Mjesnog odbora Đurđekovec zaprimila inicijativa o novom utvrđivanju granica i razgraničenja područja naselja Vugrovec Donji, naselja Đurđekovec i Kućanec, naselja Markovo Polje i Đurđekovec, te naselja Markovo Polje i Vuger Selo. Otvorio je raspravu po ovoj točki dnevnog reda.
/ Sjednici je u 17,14 pristupio Željko Blažinović /

	Natašau Vučkov zanima da li su Vijeća Mjesnog odbora Vugrovec Donji i Mjesnog odbora Đurđekovec donijeli odluku samostalno ili su pitali stanovnike naselja gdje bi se mijenjala granica.
	Stipe Jurić rekao je kako su 2016. godine održani mjesni zborovi građana na kojima su građani artikulirali svoje zahtjeve, a koje su potom vijeća mjesnih odbora usvojila. Tijekom ove godine vijeća mjesnih odbora su usmeno ispitala mišljenje građana koji stanuju u ulicama gdje bi se izmijenilo područje naselja i ljudi su bili pozitivni prema prijedlogu.
	Marija Baričević rekla je kako se u prijedlogu zaključka predlaže da se naselja Vugrovec Donji i Vugrovec Gornji nazovu jednim imenom. Stipe Jurić je to potvrdio istaknuvši da su se temeljem prijedloga vijeća mjesnih odbora iz 2016. godine napravile karte od strane Gradskog ureda za katastar i geodetske poslove. Da su vijeća mjesnih odbora odlučila drugačije morale bi se izrađivati nove karte, što bi usporilo čitav proces.
	Ivan Dokša upitao je na koji način građani postižu konsenzus po pitanju novih granica naselja.
	Stjepan Kezerić je rekao da građani svoje mišljenje mogu izreći na zborovima građana ili se obavijest o prijedlogu uputi stanovnicima, a oni potom dostavljaju svoje mišljenje vijećima mjesnih odbora.
	Vladimir Marić istaknuo je problem građana Sesvetskog Kraljevca i Kobiljaka koji imaju problem s dostavom pošte jer su ista naselja pripojena naselju Sesvete 1991. godine. Smatra da bi bilo dobro pokrenuti inicijativu za stvaranje naselja Sesvetski Kraljevec.
Stjepan Kezerić predložio je da se glasuje, Vijeće je s većinom glasova - sa 16 glasova „za“ i 2 suzdržana donijelo

Zaključak
o davanju podrške inicijativi i prijedlozima Vijeća Mjesnog odbora Vugrovec Donji i Vijeća Mjesnog odbora Đurđekovec za izmjene granica naselja Vugrovec Donji, Đurđekovec i Kućanec, Markovo Polje i Đurđekovec, te Markovo Polje i Vuger Selo
te za objedinjavanje dosadašnjih zasebnih naselja Vugrovec Donji, Vuger Selo i Kućanec u naselje Vugrovec

/ Zaključak se prilaže zapisniku sjednice /

Ad 3)
	
Stjepan Kezerić navodi da je Gradski ured za strategijsko planiranje i razvoj Grada zatražio mišljenja o Nacrtu prijedloga Odluke o izradi izmjena i dopuna Detaljnog plana uređenja stambenog naselja na lokaciji Sopnica – Jelkovec. Upitao je članove Vijeća imaju li kakav prijedlog, komentar, kritiku na Nacrt prijedloga.
	Nataša Vučkov upozorila je na neuređenost sesvetske tržnice te zatražila informaciju u kojem je stadiju planirana rekonstrukcija. Istaknula je potrebu postojanja uređenog prostora tržnice na veličinu prostora Sesveta i broj stanovnika koji ovdje obitava. Navodi da se prostor koji je prethodno bio namijenjen za tržnicu u Novom Jelkovcu sada planira pretvoriti u prostor za crkvu. Smatra da s obzirom na broj crkva u Sesvetama i rasprostranjenost,  stanovnicima Novog Jelkovca treba tržnica, a ne crkva na istoj površini.
	Dražen Markota rekao je da će se naći alternativna lokacija za smještaj tržnice, a kako se ovim prijedlogom rješava problematika koja postoji više godina.
	Ivanka Gregoranić rekla je kako je inicijativa potekla od Zagrebačke nadbiskupije, smatra kako prije odluke treba pitati stanovnike Novog Jelkovca što im je potrebno u naselju. Upozorila je kako stanovnici Novog Jelkovca nemaju poštu u svome naselju te kako treba građanima dati priliku da se izjasne o tome što im je potrebno u naselju.
	Zlata Trošelj rekla je da preko svojih prijatelja i obitelji koji stanuju u Novom Jelkovcu zna za traženje vjernika da se izgradi crkva u naselju. Napravljen je skup građana gdje se 90% ljudi izjasnilo za izgradnju crkve i župnog ureda s obzirom na otežane uvjete održavanja vjerske službe u podrumu. Podsjetila je okupljene da se svojedobno manja tržnica napravila u prostoru Millenium-a, no kako ista nije zaživjela. Smatra da treba obnoviti tržnicu u Sesvetama, a ne iznalaziti neka nova rješenja.
	Vladimir Marić smatra kako je potrebno izgraditi crkvu na prostoru Novog Jelkovca, a kako će se pronaći prostor za poštu i tržnicu. Smatra da treba ukinuti naplatu parkiranja u Novom Jelkovcu. 
	Željko Blažinović rekao je kako je UPU-om Novog Jelkovca već sve potrebno izrečeno jer on u naselju Novi Jelkovec predviđa postojanje škola, tržnice, pošte i crkve. Smatra da crkvi nije mjesto u skloništu nego da se treba izgraditi na području naselja, a tržnica će biti u krugu gdje je i crkva. 
	Ivan Dokša kazao je da neće podržati prijedlog o kojem se raspravlja zato što na području Prigorja ne postoje osnovni komunalni uvjeti za normalan život kao što je kanalizacija. Rekao je da se svaki put kada se priča o crkvi ili tržnici u Sesvetama njemu postavlja pitanje kada će se u Prigorju raditi nekakav ozbiljniji projekt. Smatra da na sjednicama Vijeća Gradske četvrti Sesvete jedino on progovara o problemima prigorskih naselja. Upozorio je da se čitav niz naselja u Prigorju zapostavlja, a ostali članovi Vijeća o tome ne progovaraju.
	Željko Blažinović rekao je da članovi Vijeća ne trebaju zastupati samo svoju mikrosredinu nego trebaju zastupati interese svih građana Sesveta. 
Ivan Dokša odgovorio je kako je činjenica da je sjeverni dio Sesveta zapušten i nitko se za te krajeve ne zauzima.
Stjepan Kezerić rekao je kako su se tijekom ove godine u Sesvetama asfaltirale 24 ulice, a većina njih su upravo na području Prigorja. Istaknuo je radove koji će se ove godine odviti u Vugrovcu, Kašini te Glavnici Donjoj. Krajem godine trebao bi početi projekt izgradnje kanalizacijske mreže na području Prigorja, a koji bi trebao trajati 5 godina i unutar kojeg bi se trebalo utrošiti 2.000.000,00 kuna iz europskih fondova. Usporedno se provodi projekt kojeg je inicirao gradonačelnik Milan Bandić, a kojem je cilj u svako kućanstvo u Sesvetama dovesti vodu.
Kako nije bilo daljnjih primjedbi, Stjepan Kezerić predložio je glasovanje. Vijeće Gradske četvrti Sesvete je glasovalo te većinom glasova, s 14 glasova „za“,  2 “protiv“ i 2 suzdržana donijelo
Zaključak
o davanju mišljenja na Nacrt prijedloga Odluke o izradi izmjena i dopuna Detaljnog plana uređenja stambenog naselja na lokaciji Sopnica – Jelkovec

/ Zaključak se prilaže zapisniku sjednice /

Ad 4)

Predsjednik Vijeća Stjepan Kezerić obavijestio je da se prelazi na točku dnevnog reda Razno i pozvao članove Vijeća da se jave ukoliko žele nešto predložiti ili prokomentirati.
	Marko Brkić iznio je problem stanovnika iz ulice Rebro u Starom Brestju koji su prije nekoliko godina kupili stanove, a investitor je zadržao na sebi prometnicu koja vodi do objekata. Upitao je je li moguće dobiti građevinsku i uporabnu dozvolu bez da se cesta koja vodi do objekta prenese u vlasništvo Grada Zagreba.
	Jurica Jug rekao je kako su se građani s Rebra javljali i njemu, no kada su kupovali svoje nekretnine da su bili upoznati kako su stanovi bez građevinske dozvole te da su zato bili ispod tržišne cijene. 
	Stjepan Kezerić rekao je da u takvim slučajevima za potrebe uređivanje prometnice Grad Zagreb može otkupiti zemljište od investitora.
	Marko Brkić je zamolio da se prema nadležnom upravnom tijelu pošalje upit može li investitor ishoditi uporabnu dozvolu i građevinsku dozvolu za objekt ukoliko taj objekt nema pristup javnom dobru. 
	Nataša Vučkov izrazila je bojazan da će otkup zemljišta na kraju morati odraditi vlasnici stanova.
	Jurica Jug podsjetio je kako su građani iz Prekvršja zatražili postavu uspornika kod Područne osnovne škole Prekvršje i zamolio informaciju o postupanju po tom predmetu. Rekao je kako je prije nekoliko dana prolazio pokraj ostataka građevinskog materijala koji je ostao nakon uklanjanja kioska na Zagrebačkoj cesti i da ta šuta još nije uklonjena. Stjepan Kezerić je rekao kako je šuta uklonjena nedavno.
	Stipe Jurić rekao je Jurici Jugu da prema usmeno primljenim informacijama iz Gradskog ureda za izgradnju Grada, graditeljstvo, komunalne poslove i promet – Sektora za promet trebaju vlasnici objektata u blizini ispuniti anketu da se slaže s postavom uspornika. Zatražio je Juricu Juga da nakon sjednice kratko ostane kako bi ga uputio o kojim se objektima radi.
	
/ Sjednicu je u 17,52 napustio Marko Brkić /

Vladimir Marić se osvrnuo na prošlu sjednicu Vijeća Gradske četvrti Sesvete kada je donesen zaključak o davanju mišljenja o raspisivanju javnog natječaja za prodaju građevinskog zemljišta u Sesvetskom Kraljevcu. Istaknuo je da je dobio informaciju od predsjednika Vijeća Mjesnog odbora Sesvetski Kraljevec kako je njihovo vijeće donijelo negativno mišljenje. Rekao je kako smatra da bi članovi Vijeća Gradske četvrti Sesvete drukčije glasovali da su znali tu informaciju.
	Maja Buljubašić rekla je da postoji strah građana da je taj prostor namijenjen za odlaganje otpada i da misli kako su članovi Vijeća Mjesnog odbora Sesvetski Kraljevec zbog toga dali negativno mišljenje.
	Stipe Jurić rekao je kako zahtjev za davanjem mišljenja od strane Stručne službe gradonačelnika dobiven nekoliko dana prije sjednice Vijeća Gradske četvrti Sesvete. Isti zahtjev je proslijeđen predsjedniku Vijeća Mjesnog odbora Sesvetski Kraljevec te je od njih zatraženo da dostave svoje mišljenje. Predsjednik Vijeća Mjesnog odbora Sesvetski Kraljevec izrazio je negodovanje zbog kratkog roka za davanje mišljenja, a ne zbog samog prijedloga, istaknuo je Stipe Jurić.

/ Sjednicu je u 17,55 napustila Ivanka Gregoranić /
	
	Stjepan Kezerić rekao je da nitko nije prejudicirao odluku i da će za otkup zemljišta biti raspisan javni natječaj.
	Antun Bošnjaković rekao je kako ga je kontaktirao građanin Starog Brestja s upozorenjem da je jarak na Brestovečkoj ulici kod kbr. 132 zaštopan lišćem i granjem. Voda iz tog jarka ne protječe dalje nego udara u stambene objekte. Zamolio je da se očisti jarak kako bi oborinska voda mogla dalje otjecati.
	Ivan Dokša rekao je kako mu se obratila građanka Marijana Baričević iz Sesvetskih Sela koja je upozorila na probleme poplavljivanja stambenih objekata u Letničkoj ulici. Marijana Baričević se obratila predsjedniku Vijeća Gradske četvrti Sesvete i predsjedniku Vijeća Mjesnog odbora Sesvetska Sela, no nije dobila nikakav odgovor. 
Dražen Markota je odgovorio kako je Vijeće Gradske četvrti Sesvete htjelo zacijeviti kanal u Letničkoj ulici, no upozoreni su da treba napraviti projektnu dokumentaciju. Izrada projektno-tehničke dokumentacije za odvodnju u Letničkoj ulici je pri kraju, što bi omogućilo rješavanje problematike do kraja kalendarske godine. 
	Ivan Dokša pitao je vezano uz traženje zemljišta za izgradnju dječjeg vrtića u Kašini jesu li putem Vijeća Mjesnog odbora Kašina prikupljena pisma namjere od privatnih vlasnika koji su spremni prodati zemljište i kako se dalje s tim postupalo.
	Stjepan Kezerić rekao je kako je održan sastanak s pročelnikom Gradskog ureda za obrazovanje Ivicom Lovrićem i djelatnicima tog ureda. Postoje tri ponude, a za jednu od njih u centru Kašine je ocijenjeno kako je ista preuska za namjene dječjeg vrtića. Voditeljica odjela za planiranje objekata pri Gradskom uredu za obrazovanje rekla je da će stupiti u kontakt s zainteresiranim vlasnicima koji su spremni prodati svoja zemljišta. Stjepan Kezerić rekao je da će članovima Vijeća dati informaciju kada čitav postupak bude gotov.
	Maja Buljubašić rekla je da ispred bazena u Iveru treba postaviti još tri-četiri klupe. Predsjednik Vijeća odgovorio je da će se zatražiti postava.
	Nataša Vučkov kazala je kako je prošle godine zatražila postavu svjetlosne signalizacije kod pješačkog prijelaza na Savskoj cesti (križanja s Novom cestom) i kako se osim jednog poziva iz Gradskog ureda za izgradnju Grada, graditeljstva, komunalnih poslova i prometa nije dalje postupalo. Stjepan Kezerić rekao je kako će se prema nadležnom uredu ponovno uputiti isti zahtjev.
	Damir Kostanjski pohvalio je radove Zagrebačkih cesta na Zlatarskoj ulici i u Dubokom jarku, istaknuo je kako se radilo brzo i odlično. Rekao je da se nada da će se u budućnosti napraviti nogostup i rasvjeta u Dubokom jarku čime bi ulaz u Sesvete bio uljepšan.
	Željko Blažinović rekao je kako vjeruje da će se problem s raskrižjem u Soblincu riješiti do jeseni. Upozorio je na potrebu žurnog rješavanja otkupa zemljišta za Branimirovu ulicu i izgradnje rasvjete na raskrižju Kašinske ceste i Bistričke ulice.
	Stjepan Kezerić rekao je vezano uz Branimirovu ulicu kako je otkupljeno oko 20 parcela te da je krenuo postupak izvlaštenja vlasnika. Tijekom ove kalendarske godine mogao bi se otkupiti veći dio Branimirove ulice. 
	Darko Katuša rekao je kako se svi članovi Vijeća Gradske četvrti Sesvete trebaju boriti za dobrobit Sesveta kao gradske četvrti. Istaknuo je pozitivan primjer Srednje škole Jelkovec koju uz učenike iz Sesveta polaze i učenici iz Prigorja i Zagreba. Smatra da bi se u Novi Jelkovec uz srednju školu mogla smjestiti i nova gimnazija. Rekao je da je danas Novi Jelkovec najkompletnije naselje u Gradu Zagrebu sa skoro svim potrebnim sadržajima za lijep život.

Daljnje rasprave nije bilo, te je Vijeće završilo s radom u 17,55.


KLASA: 026-02/19-01/214
URBROJ: 251-06-11-12-19-2
Sesvete, 29. travnja 2019.


Zapisnik sastavio:
Petar Vukelić
									      Predsjednik
								         Vijeća Gradske četvrti 
							                                 Sesvete

								              Stjepan Kezerić 


